Ellen Trane Nørby (V), 2009-11-24:
Det beslutningsforslag om landskampe på landsdækkende tv-kanaler, som Enhedslisten har fremsat, B 25, handler jo sådan set ikke kun om fodbold på tv, det handler om noget langt mere principielt, det handler om retten til at se fodbold, det handler om priserne på fodboldrettigheder, og det handler også om DBU’s ret til og mulighed for at kunne sælge rettighederne til de danske hjemmebanekampe.
Det er jo en ret, som DBU i dag bruger til at generere en indkomst, som de bruger til at styrke deres talentpleje.
Det er jo sådan, at hvis vi kigger på DBU’s indtægter i dag, fremgår det, at de penge, de får ind ved salg af rettighederne til hjemmebanekampene, udgør 49 pct. af det beløb, som DBU efterfølgende bruger på talentplejen.
Beslutningsforslaget handler desværre også om partier, der forsøger at bilde fodboldglade danskere ind, at alle problemer kan løses med et politisk knips – bare ved at indføre en liste med nationale begivenheder.
Med B 25 forsøger Enhedslisten og de partier, der i øvrigt støtter forslaget, at foregive de fodboldglade danskere, at fodboldrettigheder fra den ene dag til den anden kan være sikret og sikret gratis, hvis man bare indfører en liste.
Men så enkelt er det jo ikke.
Så bliver der sat spørgsmålstegn ved, om landsholdet er en kulturinstitution, og om det ikke på mange måder er en berettigelse for, at man sikrer, at alle danskere får adgang til de landskampe, der bliver sendt.
Og landsholdet er da på mange måder en kulturinstitution, og det danske landshold spiller en rolle for rigtig mange danskere.
Vi glæder os til næste kamp, og måske bliver vi endda lidt skadefro, når vi tænker på, at svenskerne ikke kvalificerede sig.
På samme måde græmmedes danskerne også i flok, da en fodboldtosse slukkede håbet om kvalifikation i en tidligere kamp mod svenskerne.
Så landsholdet er i høj grad en kulturinstitution, og derfor er der heller ingen, der skal tage patent på det danske landshold.
Det danske landshold er alle danskernes.
Der er bare ikke noget, der hedder gratis i den her verden, og derfor vil det være at stikke blår i øjnene på de fodboldglade danskere, der sidder og lytter til den her debat, hvis man bare tror, at en liste vil løse alle problemerne.
Det vil den ikke.
Hvis en liste skal have effekt, skal den jo følges op af krav om, at eksempelvis Danmarks Radio altid skal købe kampene.
Hvis man indfører sådan et krav i Danmarks Radios public service-kontrakt, vil det jo betyde, at licensen stiger.
Og jeg kan bare sige klart og tydeligt, at fra Venstres side ønsker vi ikke en licensstigning, for at Danmarks Radio skal være forpligtet til at købe fodboldrettigheder.
Vi ved jo heller ikke, om en vedtagelse af B 25 og en genindførelse af en national liste overhovedet får nogen effekt.
Hvis man laver en så rigid liste, som betyder, at det kun er kanaler, som har nærmest landsdækkende sending, der kan sende fodboldkampene, kan det jo også i sidste ende medføre, at man egentlig opnår en situation, hvor en kamp ikke vil blive sendt.
Det var jo også en af de situationer, vi stod i, sidst vi havde en liste.
Og så må jeg bare sige, at i Venstre mener vi, at det er vigtigere, at en landskamp sendes på en betalingskanal, end at den slet ikke sendes.
Allerede som situationen er i dag, får public service-kanalerne jo tilbudt rettighederne til de udebanekampe, der er.
De hjemmebanekampe, som Danmark spiller, har TV 2 allerede købt rettighederne til frem til 2012, så der er danskerne jo sikret at kunne følge med i, hvordan det går det danske landshold.
I Venstre har vi noteret os, at kulturministeren i forsommeren afholdt et møde med alle interessenterne på området, og at der også dér var bred enighed om, at en liste ikke på nogen måde ville løse problemerne, og at det egentlig kun var Danmarks Radio, der stod alene med ønsket om en genindførelse af en national liste – selvfølgelig med et tilsvarende ønske om, at der blev sat licens af til, at de kunne løfte opgaven.
Vi erkender fra Venstres side, at der nok også vil være situationer i fremtiden, hvor fodboldrettighederne ender hos kanaler, som ikke er fuldstændig landsdækkende, men de konsekvenser og de problemer, der er med at genindføre en liste eller på andre måder tage lovgivningsmæssige initiativer og tvinge public service-kanaler til at sende kampene, er så meget større, at vi mener, at de konsekvenser vil være værre end de problemer og de debatter, vi nu engang nødvendigvis nogle gange får, når vi ikke har en liste.
Og på den baggrund kan Venstre ikke støtte B 25.
Vi mener sådan set, at forslaget er at stikke fodboldglade danskere blår i øjnene, for det løser ikke problemet.